Diari Oficial de la Generalitat Valenciana


Sumari del DOGV 9569, del 05-04-2023 (2023/3319)

RESOLUCIÓ de 24 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de PFV Ayora III, al terme municipal de Jarafuel. Expedient: (2942894) 227/2022/AIA.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9569

Data del DOGV
:   05-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3319


Data del document
:   24-01-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 24 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de PFV Ayora III, al terme municipal de Jarafuel. Expedient: (2942894) 227/2022/AIA. [2023/3319]  
«Declaració d'impacte ambiental  
Expedient: (2942894) 227/2022/AIA.  
Títol: PFV Ayora III.  
Promotor: Acciona Renovable, SAU.  
Òrgan substantiu: Servei Territorial d'Indústria, Energia i Mines de València.  
Referència de l'òrgan substantiu: ATALFE/2020/13.  
Localització: polígon 26, parcel·la 15, i polígon 501, parcel·les 7 i 17, del terme municipal de Jarafuel.  
  
Antecedents i descripció del projecte  
Com a antecedent, el Servei d'Impacte ambiental disposa de sol·licitud de determinació d'afeccions ambientals per al projecte de referència, que va ser inadmesa per Resolució del director general de Qualitat i Educació Ambiental de data 25 d'octubre de 2022. Així mateix, són antecedents al projecte l'expedient 225/0140-LOY (PFV Ayora I) per al qual es va emetre declaració d'impacte ambiental (DIA) favorable condicionada, mitjançant la Resolució de 10 de gener de 2023 i l'expedient 226/9556-GIC (PFV Ayora II) per al qual es va emetre DIA favorable condicionada de data 11 de gener de 2023, ambdues van ser emeses per la Direcció General de Qualitat i Educació Ambiental i comparteixen sistema d'evacuació amb el projecte considerat.  
L'empresa Acciona Renovable, SAU, promou un projecte de planta solar fotovoltaica de 28,75 MWp a la parcel·la 15, del polígon 26, i en les parcel·les 7 i 17, del polígon 501, del terme municipal de Jarafuel. Els mòduls fotovoltaics seran de silici monocristal·lí i s'instal·laran sobre estructura seguidora. La planta disposarà de transformadors de 0,66/30 kV i estarà connectada mitjançant línia subterrània de 30 kV, amb la subestació col·lectora SET fotovoltaiques Ayora I, Ayora II i Ayora III (30/132 kV).  
La subestació col·lectora se situa a la parcel·la 15, del polígon 26, dins del tancament de la planta i és objecte d'aquest projecte. En aquesta s'elevarà la tensió fins a 132 kV. L'energia s'evacuarà mitjançant una línia elèctrica subterrània canalitzada de 132 kV i 11,77 km de longitud fins al suport núm. 17 de la LAT existent ES Villanueva - SE Ayora, on es connectarà mitjançant una conversió aerosubterrània en T al circuit existent. El projecte preveu la repotenciació del tram de la LAT existent des del punt de connexió (suport núm. 17) fins al punt final d'abocament de l'energia en la SET Ayora propietat de Red Eléctrica de España, SAU.  
L'àrea cadastral vinculada és de 129,6 ha, corresponents a les parcel·les 15 del polígon 26 i les parcel·les 7 i 17 del polígon 501, del terme municipal de Jarafuel. L'àrea de la superfície ocupada associada al perímetre envolupant de tots els equips i infraestructures és de 63,60 ha.  
  
La línia d'evacuació serà conjunta amb els dos projectes que es troben en tramitació en parcel·les circumdants PFV Ayora I i PFV Ayora II (que disposen de projectes independents) i discorrerà per les parcel·les següents:  
  
Terme municipal Polígon Parcel·les  
Jarafuel 26 15, 9002, 9003  
Jarafuel 501 20  
Jarafuel 511 23, 24  
Zarra 1 3, 4, 9, 26, 9005  
Zarra 2 6, 15, 17, 28, 29, 31, 33, 34, 9002, 9004, 9005, 9010  
Zarra 3 13, 21, 22, 23,9002, 9004, 9007, 9008, 9009  
Zarra 4 57  
Zarra 506 4  
Zarra 508 2, 17, 20, 21, 29, 9003  
Zarra 511 23, 24  
Zarra 512 2, 5  
Zarra 513 1  
Ayora 1 1, 2, 9004,  
Ayora 7 1  
  
  
L'accés a la planta es farà pels camins d'accés que parteixen de la carretera CV-440, i que s'adequaran per a donar accés a aquesta.  
Per a l'execució del projecte serà necessari el condicionament previ del terreny (desbrossament i neteja, anivellament), obertura de rases per al cablejat, instal·lació de tanca perimetral, disposició de vials interiors, execució d'edificis i instal·lació d'aparellatge i equips. La major part dels elements emprats són de tipus prefabricat, simplificant d'aquesta manera la construcció del conjunt.  
Finalitzada la vida útil de la planta fotovoltaica, es desmantellaran les instal·lacions i infraestructures i es restauraran els terreny a les condicions anteriors a l'execució de les obres.  
  
Tramitació administrativa  
De conformitat amb l'annex VI (part B, epígraf n) de la Llei 21/2013, de 9 de desembre, d'avaluació ambiental, el fraccionament de projectes és el mecanisme artificiós de divisió d'un projecte amb l'objectiu d'evitar l'avaluació d'impacte ambiental ordinària en el cas que les magnituds superen els llindars establits en l'annex I. Las característiques d'aquest projecte determinen que constitueix, per si mateix, un cas d'avaluació ambiental ordinària, per la qual cosa no es produeix fraccionament en els termes esmentats. El Servei Territorial d'Indústria, Energia i Mines de València (òrgan substantiu) ha admés a tràmit l'expedient per a la seua autorització, per la qual cosa correspon a aquest òrgan ambiental l'avaluació d'impacte ambiental del projecte, de conformitat amb la legislació autonòmica i en concordança amb l'article 11 de la Lli 21/2013, de 9 de desembre.  
  
Amb data 29 de novembre 2022, el Servei Territorial d'Indústria, Energia i Mines de València (òrgan substantiu) sol·licita a aquest òrgan ambiental l'avaluació d'impacte ambiental ordinària del projecte. Aquesta adjunta:  
· Sol·licitud d'inici.  
· Sol·licitud del promotor.  
· Projecte.  
· Estudi d'impacte ambiental.  
· Resultat de la informació pública.  
· Documentació complementària.  
De acord amb la documentació rebuda, l'òrgan substantiu va realitzar la informació pública de l'expedient mitjançant anunci en el Diari Oficial de la Generalitat Valenciana número 9321, de data 20 d'abril de 2022. Durant el període d'informació pública es van presentar al·legacions per part de la Asociación Naturalistas de Ayora y la Valle (ANAV) i diferents particulars afectats pel procediment. Se resumeixen a continuació aquestes al·legacions:  
· L'Asociación Naturalistas de Ayora y la Valle (ANAV), amb data 30 de maig de 2022, presenta al·legacions al projecte de referència. Les al·legacions exposades per ANAV es basen a considerar insuficients els aspectes següents: la motivació del projecte, l'anàlisi d'alternatives a l'emplaçament de la planta i al traçat de la línia d'evacuació, la descripció de l'inventari ambiental i les seues afeccions, l'avaluació de l'impacte sobre grups faunístics diferents al grup de les aus, la identificació i valoració de l'impacte així com les mesures preventives, correctores i compensatòries i la identificació d'impactes residuals, els elements que causen les sinergies, identificació i valoració d'afeccions a la Xarxa Natura 2000 i altres figures de reconeixement nacional i internacional, així com de la valoració d'impacte sobre el PPR 17 Secans i serres de l'entorn de Carcelén i Alpera. Així mateix, al·leguen que es tracta d'una fragmentació de projectes i que s'hauria d'haver avaluat el grup d'invertebrats, impacte sobre el linx, i les afeccions a la fauna i flora no considerades com la fragmentació de l'hàbitat i les afeccions a la fauna per les tanques perimetrals. Al·leguen també la no-valoració de la IBA núm. 158 Gorges del Cabriol i del Xúquer, ni l'existència de la ZIM núm. 096 Serres del sud-oest de València i Gorges del Cabriol i del Xúquer. Aquestes al·legacions són contestades pel promotor amb data 13 de juliol de 2022.  
· En les al·legacions de caràcter particular es concreten, pel seu caràcter ambiental, les següents: utilització per a la implantació de la central de terrenys de cultiu; possibilitat de risc per a la salut pública; afecció del projecte respecte al paisatge, sòl, efectes socioeconòmics i radiació electromagnètica.  
Simultàniament, es va formular consulta per part de l'òrgan substantiu a les administracions públiques afectades. Se ha rebut còpia dels informes següents:  
· Informe (2020/0481 -V) de la Direcció General de Cultura i Patrimoni, de data 29 de setembre de 2020, favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, amb subjecció a una sèrie de condicionants. L'informe emés engloba altres projectes de l'àmbit, pel fet que l'estudi arqueològic es va realitzar de manera conjunta.  
· Informe de compatibilitat urbanística de l'Ajuntament de Jarafuel, de data 8 d'octubre de 2020.  
· Informe del Servei de Planificació (carreteres), de data 6 de maig de 2022, favorable a la central fotovoltaica i les seues infraestructures d'evacuació.  
· Informe favorable de la demarcació de carreteres de l'estat de la Comunitat Valenciana (Ministeri de Transports, Mobilitat i Agenda Urbana), de data 12 de maig de 2022.  
· Informe de la Confederació Hidrogràfica del Xúquer, de 26 de maig de 2022, condicionat al fet que es duguen a terme les especificacions relatives a la protecció dels llits, el manteniment dels marges garantint el drenatge superficial i les qüestions plantejades quant a la inundabilitat, segons el que es disposa en el text refós de la Llei d'aigües (Reial decret legislatiu 1/2001, de 20 de juliol).  
· Informe de l'Ajuntament de Jarafuel, de data 27 de maig de 2022, sobre les possibles afeccions o requisits que haurà de complir el projecte, fins i tot tenint la compatibilitat urbanística de l'ajuntament.  
  
· Informe coordinat conjunt (PFV Ayora I, II i III), de la Subdirecció General de Medi Natural, de data 30 de maig de 2022.  
· Informe favorable de l'Ajuntament de Zarra, de data 27 de juliol de 2022.  
· Informe de l'Ajuntament de Jarafuel, de data 29 de juliol de 2022, favorable la instal·lació de la central fotovoltaica en sòl no urbanitzable, segons el projecte presentat, sempre que es complisca tot el que s'estableix en el Pla especial d'ordenació d'infraestructures de generació d'energia solar fotovoltaica en els municipis d'Ayora, Zarra i Jarafuel, actualment en tramitació.  
· Informe de l'Ajuntament de Jarafuel, de data 1 d'agost de 2022, on s'indica que s'adverteixen trams de la línia d'evacuació no inclosos en el traçat dels corredors d'infraestructures establits en el pla especial i recorda que les infraestructures d'evacuació hauran de tindre en compte les consideracions del pla especial.  
· Informe de l'Àrea d'Infraestructures de la Diputació de València favorable condicionat, de data 6 de setembre de 2022.  
· Informe de la Direcció Territorial d'Agricultura de València, favorable condicionat, de data 7 d'octubre de 2022.  
· Informe del Servei d'Infraestructura Verda i Paisatge, favorable condicionat, de data 17 d'octubre de 2022, on s'indica que «la planta solar només resultarà viable sempre que s'aprove el pla especial definitivament», i en aqueix cas s'hauran de tindre en compte les consideracions proposades per aquest servei.  
· Informe de la Direcció Territorial d'Agricultura de València (després de la resposta del promotor a un primer informe condicionat de data 07.10.2022), de data 14 de novembre de 2022, en relació amb la ubicació del projecte en terreny objecte de reparcel·lació per reestructuració parcel·lària d'acord amb l'article 7.3.a de la Llei 5/2019, d'estructures agràries de la Comunitat Valenciana. L'informe conclou que no s'oposa al projecte de referència, i manté el condicionant de respectar els murs de pedra i la vegetació.  
· Informe de l'informe del Servei d'Infraestructura Verda i Paisatge, de data 18 de novembre de 2022, el qual es reitera en l'informe anterior a excepció del condicionant respecte a la línia d'evacuació (soterrament de la línia), ja que el projecte que inclou la línia d'evacuació (PFV Ayora III) ha sigut modificat i preveu que la línia d'evacuació projectada serà soterrada.  
· Informe complementari de la Subdirecció General de Medi Natural, de data 28 de novembre de 2022, després de les al·legacions del promotor a l'informe coordinat de data 30 de maig de 2022.  
· Informe del Servei de Gestió Territorial, favorable condicionat, de data 20 de desembre de 2022.  
· Informe de la Direcció General de Cultura i Patrimoni, de data 11 de gener de 2023, favorable al projecte de línia d'evacuació subterrània.  
  
Amb data 19 de desembre de 2022, va remetre requeriment de documentació administrativa i tècnica.  
Amb data 26 de desembre, l'òrgan substantiu remet l'enllaç a la documentació per a esmenar l'expedient, on s'inclou la modificació del projecte de la línia que passa a ser subterrània.  
Amb data 4 de gener de 2023, l'òrgan ambiental té coneixement del sotmetiment a informació pública de la modificació del projecte (línia d'evacuació pansa a ser subterrània), i requereix l'òrgan substantiu perquè complete l'expedient.  
Amb data 20 de gener de 2023, l'òrgan substantiu remet el resultat de la nova informació pública per soterrament de línia d'evacuació que va ser publicada en el Diari Oficial Generalitat Valenciana núm. 9497, de data 26.12.2022 i en el Butlletí Oficial de la Província núm. 2812, de data 28.12.2022 i no s'han rebut al·legacions a aquest, ni nous informes sectorials en resposta a les consultes realitzades per l'òrgan substantiu. Així mateix, l'òrgan substantiu indica que s'ha detectat un error material en l'anunci publicat; la correcció d'errors ha sigut publicada en el Diari Oficial Generalitat Valenciana núm. 9518 i el Butlletí Oficial de la Província núm. 16, els dos de data 24 de gener de 2023.  
  
La modificació de la línia d'evacuació no s'estima que supose efectes ambientals significatius diferents dels previstos originalment, per la qual cosa continua el procediment d'avaluació ambiental del projecte. Els resultats de la nova informació pública s'incorporaran a l'expedient substantiu i seran tingudes en compte per l'òrgan substantiu i promotor.  
  
  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constitueix una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, persegueix aconseguir en Espanya, en 2050, la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i estratègies de la Unió Europea i de l'estat espanyol, plantejat com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada de la Comunitat Valenciana està lluny de complir aquests objectius (se situa per davall dels 500 MW), per la qual cosa la instal·lació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
La central solar fotovoltaica se situarà als termes municipals de Jarafuel, Zarra i Ayora. La planta es localitza al terme municipal de Jarafuel, en un àmbit agrícola, de secà, en la seua majoria terra de conreu, però també es dona el cultiu d'ametler (secà) i d'oliveres (regadiu). Així mateix, part de la parcel·la està ocupada per vegetació natural, matoll i pinar per a fusta. En l'àmbit del projecte es localitzen edificacions aïllades. Les més pròximes són la Casa de Garijo i Ramonín, a 370 metres a l'est, i les Casas del Mojón, que es troben a 550 metres al nord de la instal·lació de la planta.  
La planta es desenvoluparà íntegrament sobre sòl classificat com a sòl no urbanitzable protegit (SNU-P). La qualificació urbanística és àrea agrícola. No obstant això, les instal·lacions estaran situades dins de l'àmbit de zones aptes establides en el Pla especial d'ordenació d'infraestructures de generació d'energia solar fotovoltaica als municipis d'Ayora, Zarra i Jarafuel que es troba actualment en tramitació. L'Ajuntament de Jarafuel ha emés informe de compatibilitat urbanística favorable a l'ús fotovoltaic, sempre que es respecte i complisca el que s'estableix en l'esmentat pla especial.  
En l'estudi d'impacte ambiental s'analitzen dues alternatives en relació amb la ubicació del projecte. Així mateix, el promotor ha previst l'alternativa zero (no execució del projecte). La alternativa 1 (polígon 20, parcel·les 15 i 22, del terme municipal d'Ayora), es localitza en la zona alta de la finca La Hortichuela, inclou diverses parcel·les que juntes sumen un total de 724,08 ha. L'alternativa 1 es descarta per presentar pendents fora del llindar de viabilitat, que farien necessaris moviments de terra rellevants, així com afecció a terreny forestal. S'opta per l'alternativa 2, ja que no afecta infraestructura verda i paisatge i es troba en terrenys agrícoles que ja han modificat el paisatge, amb pendents adequats al projecte. Quant a la línia d'evacuació, l'EsIA analitza tres alternatives de traçat aeri a més de l'alternativa zero. Finalment, es tria l'alternativa 1 per ser més adequada ambientalment però el traçat d'aquesta serà subterrani per a adequar-se al pla especial en tramitació.  
  
El Pla especial, promogut mitjançant un acord interadministratiu entre els ajuntaments de Jarafuel, Zarra i Ayora, té com a objectiu la identificació de les zones aptes per a la implantació d'infraestructures de generació d'energia solar fotovoltaica en sòl no urbanitzable, així com l'optimització de la seua implantació contra els efectes ambientals i territorials, en un marc de compatibilitat urbanística de l'ús del sòl. Actualment, es troba en fase de tramitació, per la qual cosa, d'acord amb el principi d'irretroactivitat d'actes administratius, l'eficàcia del pla especial, en cas d'aprovació, no es pot retrotraure a un projecte el procediment d'autorització administrativa del qual ja s'ha iniciat. Amb data 29 de juliol de 2022, la Comissió d'Avaluació Ambiental i Territorial va acordar emetre declaració ambiental i territorial estratègica del Pla especial. No obstant això, el projecte ha sigut adaptat a les previsions contingudes en aquest.  
  
A causa de l'ocupació d'un espai geogràfic comú i en compartir una línia d'evacuació de l'energia produïda des de la subestació elèctrica del projecte FV Ayora III, es considera necessari l'avaluació de l'efecte sinèrgic sobre el medi ambient del conjunt de projectes davant d'una avaluació individualitzada. Per això es presenta un estudi de sinergies com a annex a l'ESIA, on s'analitzen els efectes esperables sobre factors mediambientals destacables, i on es conclou que en desenvolupar plantes solars fotovoltaiques a curta distància i compartint la línia d'evacuació, s'obté un efecte menor sobre la infraestructura verda, paisatge, sòl, vegetació, fauna i espais protegits de la Xarxa Natura 2000, en comparació amb projectes més deslocalitzats i amb línies d'evacuació pròpies i unitàries.  
  
L'emplaçament dels panells solars no afectarà infraestructures de transport de titularitat autonòmica. No obstant això, la línia d'evacuació creua la CV-441 i la línia existent a repotenciar creua la CV-445. Així mateix, el promotor preveu millorar l'accés del camí existent en el PK 17 + 500 de la carretera CV-440 per a permetre l'accés de vehicles i maquinària. El camí s'eixamplarà 6 metres. Els projectes constructius en les zones de domini públic i de protecció de la carretera CV-440, CV- 441 i CV-445, així com l'execució de les obres, hauran de ser autoritzats pel Servei Territorial d'Obres Públiques de València. Segons l'informe de planificació: «per a evitar l'afecció a la seguretat de la circulació i garantir l'adequada explotació de les carreteres en l'àrea d'implantació, les instal·lacions solars haurien d'estar projectades tenint en compte l'orientació correcta dels panells de captació solar respecte a la carretera, per a no provocar enlluernaments als usuaris de la via. En cas de ser necessari es disposaran els elements adequats que impedisquen aquests enlluernaments. Així ho recull el projecte de reial decret pel qual s'aprova el Reglament general de carreteres, el tràmit d'audiència i informació pública del qual va finalitzar recentment el 26 de novembre de 2021».  
  
L'espai protegit més pròxim es troba al nord del projecte de referència. Es tracta de la zona d'especial conservació LIC/ZEC ES5233012 Vall d'Aiora i Serra del Boquerón. Aquest espai protegit, catalogat com a LIC per l'acord de 25 d'abril de 2014, del Consell, va ser declarat zona d'especial conservació mitjançant el Decret 10/2017, de 27 de gener, del Consell. L'anàlisi dels espais protegits es va desenvolupar de manera més detallada en l'estudi d'afecció a la Xarxa Natura 2000, aportat com annex a l'EsIA. S'adoptaran les mesures preventives establides en informe de la Subdirecció General de Medi Natural, a fi d'evitar l'afecció a la integritat d'aquests espais.  
  
Les parcel·les on se situarà la planta solar no estan afectades per terreny forestal, no obstant això, es troben afectades pel Pla de prevenció d'incendis de la demarcació, segons la Resolució de 19 de desembre de 2014, del conseller de Governació i Justícia, per la qual s'aprova el Pla de prevenció d'incendis forestals de la demarcació de Requena, el qual preveu infraestructures que travessen les parcel·les del projecte i que s'hauran de respectar. Les parcel·les per on discorre la línia d'evacuació estan afectades per terreny forestal estratègic, corresponent a les forests públiques V154V1007 La Hunde i La Palomera, V033 Los Cuartos i V031 Atalaya. S'obtindran les autoritzacions d'ocupació de forest d'utilitat pública corresponents.  
  
En l'àrea que ocuparà la planta fotovoltaica, no hi ha espècies ni hàbitats prioritaris. No obstant això, consultada la quadricula 10 X 10 del Banco de Dades de Biodiversitat de la Comunitat Valenciana, es fa constar la presència d'11 espècies d'aus prioritàries. Cal destacar que les aus estepàries que nidifiquen a terra [titeta d'estiu (Anthus campestris), cogullada fosca (Galerida theklae), cotoliu (Lullula arborea), còlit negre (Oeanthe leucura)], que poden veure's afectades pel control de la vegetació, tant en la fase d'instal·lació com durant la fase de manteniment. També destaca la presència d'aus rapaces rellevants com ara l'àguila reial i voltor comú. Las plantes fotovoltaiques suposen una pèrdua de l'hàbitat natural per a les aus rapaces i, per tant, un efecte de buit en l'ús del seu territori, ja que utilitzen les zones agrícoles com a hàbitat propi. Aquelles parelles reproductores que tinguen en la zona d'emplaçament de la planta el seu espai vital, nidificació i alimentació podrien veure's desplaçades a zones limítrofes no ocupades per instal·lacions.  
  
Quant a la línia d'evacuació, aquesta afectarà una zona d'hàbitats d'interés comunitari inclosa en la Directiva 92/43/CEE. Es tracta dels hàbitats 5210 matolls arborescents de Juniperus spp., 6220: zones subestèpiques de gramínies i anuals de Thero-Brachypodietea, 4040 Bruguerars oromediterranis endèmics amb argilaga i 9340 Alzinars de Quercus ilex i Quercus rotundifolia, no sent cap d'aquests prioritari en l'àmbit autonòmic. Per a garantir la no-afecció a aquest tipus d'ecosistema es respectaran tots els individus de Juniperus spp, Quercus ilex i Quercus rotundifolia que es puguen trobar en el traçat de la línia subterrània.  
En l'àmbit de la línia existent que es repotenciarà hi ha una zona amb presència de l'hàbitat prioritari 1520\* Vegetació gipsícola ibèrica, amb una cobertura del 12 %, que es troba protegit pel Decret 70/2009, de 22 de maig, pel qual es crea i regula el Catàleg valencià d'espècies de flora amenaçada, d'acord amb l'annex IV en el qual es regulen les mesures addicionals de conservació. Es realitzarà una prospecció prèvia a les obres de repotenciació per a detectar la possible presència de l'hàbitat a l'entorn d'afecció del projecte; si està, se sol·licitarà informe que autoritze la seua afecció, a la Subdirecció General de Medi Natural.  
  
La planta s'instal·larà en una superfície que actualment forma part del vedat de caça V-10698 (Casa del Mojón). El promotor haurà d'informar el seu titular del canvi d'ús de sòl i de possibles efectes de l'article 39 de la Llei 13/2014, de 27 de desembre, de caça de la Comunitat Valenciana.  
Les parcel·les 7 i 17, del polígon 501, del terme municipal de Jarafuel, estan afectades per l'obra xarxa de camins de concentració parcel·lària de les zones de la Cañada de Abajo i la Cañada de Arriba a Jarafuel. Aquesta concentració parcel·lària es va declarar d'utilitat pública i urgent execució mitjançant el Decret 93/1995, de 16 de maig, del Govern Valencià (DOGV 2525). El 05.08.2016, la consellera d'Agricultura, Medi Ambient, Canvi Climàtic i Desenvolupament Rural va estendre l'acta de reorganització de la propietat d'aquesta zona. L'informe sectorial recaptat en matèria d'agricultura no s'oposa al projecte de referència, no obstant això, condiciona l'execució del projecte en les diferents fases (construcció, explotació i desmantellament) al fet que es conserven els camins de la concentració parcel·lària, es respecten les fites de formigó en massa, al fet que les finques resultat de la concentració parcel·lària no perden la capacitat de ser cultivades una vegada acabe l'activitat, que no s'eliminen les fites i que l'actuació no interferisca en el cultiu d'aquestes. En un segon informe emés per la Direcció Territorial d'Agricultura de València, després de la contestació del promotor als condicionants, es reitera la necessitat de respectar en la mesura que siga possible els murs de pedra i la vegetació ja que es van fer per a evitar els arrossegaments de sòl per escolament cap a llocs de drenatge natural, així com la protecció contra l'erosió laminar de la capa cultivable i de manteniment de la biodiversitat (estructures formades per vegetació d'alzinar).  
A les parcel·les on se situarà el projecte es cultiven oliveres. Segons el Decret 154/2018, de 21 de setembre, del Consell, de desenvolupament de la Llei 4/2006, de 19 de maig, de la Generalitat, de patrimoni arbori de la Comunitat Valenciana, les oliveres, a partir de 3,55 m de perímetre de tronc, tenen un valor notable i a partir de 3,88 m són estrictament protegides. Abans de començar la instal·lació s'acreditarà la no-existència de cap individu arbori amb aquestes condicions mitjançant informe de perit enginyer forestal independent. Si hi ha, s'aplicaran les mesures protectores d'acord amb la legislació que establisca l'òrgan competent en patrimoni arbori.  
Entre les plantes PFV Ayora II i PFV Ayora III es localitza el llit denominat rambla de la Espadilla o barranc del Agua (Cañada de Arriba de la Espadilla), així com dos barrancs sense nom afluents a aquest llit, i les parcel·les objecte d'estudi estan dins de la zona de policia de llit públic. L'actuació suposa una ocupació de la zona de policia, respectant la zona de servitud per a ús públic a l'efecte de les finalitats previstes en l'article 7 del Reglament del domini públic hidràulic. No obstant això, en el tràmit d'autorització haurà de justificar-se el compliment del que es disposa en els articles 9 bis, 9 ter, 9 quáter i 14 bis del Reglament del domini públic hidràulic.  
Les parcel·les es troben parcialment afectades per perillositat d'inundació nivell 6 i per perillositat geomorfològica, aquestes no s'empraran íntegrament, s'evitarà la instal·lació de mòduls fotovoltaics de les àrees restringides per aquest motiu. El promotor ha elaborat un estudi d'inundabilitat per a l'àmbit d'actuació, que ha sigut informat favorablement per l'òrgan competent en matèria d'inundabilitat. Aquest estudi estableix que la instal·lació se situarà fora de zona inundable per a 500 anys de període de retorn, la tanca exterior serà permeable al pas de l'aigua i no envairà zones inundables, el projecte disposarà d'una xarxa de drenatge interna, les instal·lacions se situaran fora de la zona de flux preferent i no es preveu afecció a règim de corrents.  
  
La zona presenta vulnerabilitat baixa i accessibilitat mitjana d'aqüífers i es troba en una àrea a millorar quant a recàrrega d'aqüífers, el sòl de la planta té permeabilitat alta i mitjana. S'haurà, per tant, preservar la permeabilitat, minimitzar la part segellada i propiciar la plantació de vegetació que afavorisca la retenció d'aigua i la infiltració d'aquesta cap al subsol, així com adoptar tècniques de construcció que eviten derivar compostos contaminants a les aigües en profunditat per infiltració a través del subsol.  
Durant la prospecció arqueològica s'han trobat restes de materials ceràmics de cronologia ibèrica a la parcel·la on es localitzarà el projecte de referència. El jaciment es localitza a banda i banda del camí de la Casa del Mojón. Aquestes restes s'estenen per altres zones de la vall i podrien ser d'un poblat iber en pla amb una cronologia entre el segle IV i el segle III a. C. anterior a la romanització, això suposa un xicotet jaciment denominat Camino de la Casa del Mojón. L'informe de la Direcció General de Cultura i Patrimoni determina la necessitat de seguiment arqueològic intensiu de les obres que requerisquen moviments de terres, així com l'obligació de documentar i publicar tots els resultats obtinguts. Els resultats de les actuacions arqueològiques que es realitzen condicionaran la viabilitat del projecte final d'obres i/o les condicions a les quals s'haurà de sotmetre.  
Al sud de la instal·lació es localitza el camí ramader assagador de Jarafuel, que té una amplària legal i necessària de 10 metres, en aquesta no s'instal·larà cap infraestructura i es respectarà l'amplària legal. Las línies d'evacuació transcorren per les vores dels següents camins ramaders que tenen les amplàries legals que a continuació es detallen: assagador de Jarafuel, amb 10 metres; assagador de Castella, amb 20 metres, i assagador de Las Pasaderas, amb 20 metres. S'ha de respectar la servitud de pas d'aquests i no impedir el lliure trànsit de persones i bestiar, així com la maquinària associada a l'activitat agropecuària. Així mateix, la línia d'evacuació creua en el seu recorregut el camí ramader assagador de Las Pasaderas, amb 20 metres d'amplària legal, es respectarà la servitud de pas i se sol·licitaran les autoritzacions corresponents. Durant la fase d'instal·lació de la línia d'evacuació subterrània s'haurà de minimitzar la possible afecció sobre el pas de bestiar i abalisar zones de pas que hauran de quedar exemptes d'ocupació durant les obres.  
  
El projecte de la línia d'evacuació subterrània discorre per zones annexes a camins existents, tallafocs, zones agrícoles i altres zones mancades de vegetació arbòria, la qual cosa minimitza l'impacte sobre la vegetació i les forests públiques, ja que necessita menys desbrossament (que en traçat aeri) per a obertura de carrers i, a més a més, s'elimina el possible impacte paisatgístic. Així mateix, aquest tipus de projecte generarà menys afeccions sobre la fauna, en particular sobre l'avifauna, ja que no existeix risc de col·lisió i/o electrocució.  
Els municipis de Jarafuel, Zarra i Ayora tenen baixa densitat de població i taxa d'atur superior a la mitjana nacional. La implantació d'aquest tipus de projectes pot generar ocupació local, impacte positiu, tant en la fase de construcció (contractació directa d'empresa d'obra civil) com en la fase de funcionament, que necessitarà personal per al manteniment de les instal·lacions. Així mateix, el projecte beneficiarà econòmicament els propietaris de les terres i els municipis afectats mitjançant el pagament d'impostos per activitat, la qual cosa beneficiarà a tot el municipi. Per tot això, el promotor valora una incidència socioeconòmica positiva sobre el territori on es plantegen les instal·lacions.  
  
Com a mesures correctores encaminades a mantindre la coberta natural del terreny i d'acord amb les prescripcions de les subdireccions de Medi Natural i Avaluació Ambiental i el Servei de Gestió Territorial, s'evitarà la compactació del sòl, no s'utilitzaran herbicides i s'eliminarà únicament la vegetació que interferisca amb l'explotació normal de la central. Es fomentarà el creixement de la cobertura vegetal espontània. El promotor proposa realitzar el manteniment d'aquesta mitjançant bestiar oví, compatibilitzant amb l'activitat ramadera. Si no existeix aquesta possibilitat, el manteniment de la cobertura vegetal es realitzarà per mitjans mecànics. Aquestes mesures permeten mantindre l'hàbitat d'espècies de fauna que utilitzen la zona per a alimentar-se i reduirà el risc d'erosió del terreny.  
El tancament de la instal·lació serà permeable al pas de l'aigua i no envairà les zones inundables. Així mateix, serà permeable a la fauna, de tipus cinegètic i disposaran de plaques anticol·lisió.  
Les característiques constructives i acabats de les edificacions necessàries de la central fotovoltaica seran similars a les construccions rurals pròpies de la zona, evitaran l'ús de colors cridaners, l'acabat de les superfícies serà mat, per a evitar la generació de lluentors i reflexos.  
  
Es crearan barreres d'integració paisatgística compostes per diferents espècies de flora pertanyents a la sèrie de vegetació corresponent a la zona natural. Els individus es disposaran en forma de bosquet per a afavorir el trànsit de fauna. Les barreres d'integració paisatgística seran de cinc metres d'ample aproximadament i en aquestes s'instal·laran abeuradors de xicotetes dimensions o punts d'aigua per a rèptils i altres animals. Així mateix, es mantindran els peus vegetals de major interés i hauran de ser integrats a l'interior de la instal·lació fotovoltaica.  
Com a mesura compensatòria, s'inclourà en el projecte l'arrendament de parcel·les amb una extensió del 25 % de la superfície afectada, per a mantindre el cultiu de cereal. En aquestes parcel·les no es permetrà la realització de la sega del cereal fins a després de l'època reproductora. Això servirà com a aliment per a les aus i al seu torn afavorirà la fixació del sòl.  
Com a mesura preventiva, el promotor proposa realitzar només els moviments de terra necessaris per a la instal·lació de seguidors que seran instal·lats sobre perfils metàl·lics clavats directament sobre el terreny, amb els excedents d'excavació es crearan clapers que faciliten la cria d'herpetofauna, rosegadors i micromamífers en els espais de les parcel·les cadastrals que queden fora de la tanca, per a concentrar les poblacions d'aquestes espècies fora de les instal·lacions i afavorir l'activitat dels rapinyaires de la zona. Així mateix, com a mesura compensatòria, s'instal·laran caixes niu adaptades a espècies rapaces amb una densitat mínima d'una per cada 5 hectàrees.  
Es crearan quatre noves infraestructures de bancals (per a compensar l'impacte dels bancals eliminats durant la construcció) fetes de pedra amb la finalitat d'evitar la pèrdua de sòl per erosió, en els límits nord i sud de les parcel·les. Així mateix, s'instal·laran testimonis d'erosió per a tindre registre de les quantitats de transport de sediments que es produeix i comprovar l'eficàcia de les infraestructures construïdes.  
  
Abans de l'inici de les obres es disposarà d'un estudi detallat de gestió de residus que indique les àrees de deposició i segregació de residus, les mesures d'obligat compliment per a tots els intervinents en obra, així com les mesures de difusió als treballadors i la documentació de l'empresa gestora. Se proposen mesures preventives per a minimitzar l'impacte d'emissions atmosfèriques, soroll, incendis i afeccions sobre la fauna.  
Com a mesura preventiva en relació amb la demarcació forestal de Requena, s'evitaran els treballs en aquestes zones durant els dies de risc elevat d'incendis. Així mateix, es netejaran els vials de prevenció contra incendis al final de cada jornada de treball i no es realitzarà apilament de materials combustibles a l'entorn del tallafocs.  
Durant la fase de construcció, a causa del trànsit de vehicles, es generaran sorolls que poden alterar els hàbitats d'avifauna per la contaminació acústica potencial. Com a mesures preventives, es limitarà la velocitat de circulació a 50 km/h, en els camins, i la maquinària utilitzada s'ajustarà als nivells de soroll permesos en la legislació vigent.  
  
Les operacions de manteniment, reparació i proveïment de carburant de maquinària es realitzaran en zones impermeabilitzades amb un sistema de drenatge per a recollir els possibles vessaments i abocaments contaminants. Els olis i combustibles usats s'entregaran a gestor autoritzat.  
Les aigües residuals generades durant la fase d'obra seran recollides de manera controlada per a la seua correcta gestió.  
El Pla de vigilància ambiental proposa la implantació d'un Pla de seguiment en el qual es comprove que les obres es realitzen d'acord amb el projecte i que s'assegure del compliment de la normativa ambiental, així com de les mesures preventives i correctores i els requisits establits en la DIA i en resolucions complementàries. Addicionalment, la informació recollida en el programa es plasmarà en informes periòdics (informes d'estat, de control de residus i abocaments d'oli, etc.) i extraordinaris puntuals en cas de successos excepcionals tant en la fase d'implantació com en la de funcionament.  
Després de la vida útil del projecte, es desmantellaran els panells i el cablejat elèctric, i es restauraran els accessos i els factors biòtics i abiòtics afectats.  
  
Consideracions jurídiques  
Les instal·lacions de producció d'energia fotovoltaica amb una línia elèctrica d'evacuació de tensió igual o superior a 132 kV estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I del Decret 162/1990, de 15 d'octubre.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc,  
  
  
Primer  
Formular aquesta declaració d'impacte ambiental i considerar acceptable el projecte de planta solar fotovoltaica PFV Ayora III, de 28,75 MWp, promogut per Acciona Renovable, SAU, al terme municipal de Jarafuel, així com les seues instal·lacions elèctriques d'evacuació de l'energia a la xarxa de distribució (subestació i línia d'evacuació), en la qual s'estableixen les condicions ambientals, incloent-hi les mesures preventives correctores i compensatòries, que resulten de l'avaluació ambiental practicada i que s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, sense perjudici de la obtenció prèvia de les autoritzacions sectorials que siguen aplicables.  
D'acord amb el antecedents i fonaments de dret exposats es dicten les condicions del projecte i les mesures preventives, correctores i compensatòries dels efectes adversos sobre el medi ambient, que s'estableixen en els següents termes:  
i) Condicions generals  
(1) La instal·lació de la planta solar fotovoltaica queda condicionada a l'aprovació definitiva del Pla especial d'ordenació d'infraestructures de generació d'energia solar fotovoltaica en els termes municipals de Jarafuel, Ayora i Zarra, per tant, no es permet la seua ocupació fins que l'esmentat pla no estiga aprovat.  
(2) El promotor haurà de complir totes les mesures preventives i correctores previstes en l'EsIA, el projecte tècnic i l'altra documentació que conste en l'expedient i les acceptades després de la informació pública, o contingudes en la informació complementària, mentre no contradiguen el que s'estableix en aquesta resolució.  
(3) Es recorda el compliment de tota la legislació rellevant que li siga aplicable, i que afecte els elements del medi recollits en la aquesta resolució.  
(4) En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius.  
(5) Per a evitar l'afecció a la seguretat de la circulació i garantir l'adequada explotació de les carreteres en l'àrea d'implantació, es disposaran els elements adequats que impedisquen provocar enlluernaments als usuaris d'aquestes.  
(6) L'ocupació de la forest d'utilitat pública per part de la infraestructura d'evacuació, requerirà l'autorització regulada per la Llei 3/1993, de 9 de desembre, forestal de la Comunitat Valenciana i el Decret 98/1995, de 16 de maig, pel qual s'aprova el reglament de la Llei 3/1993, de 9 de desembre, forestal de la Comunitat Valenciana, així com per la Llei 43/2003, de 21 de novembre, de forests.  
(7) Atesa la proximitat al LIC/ZEC Serra del Boquerón, se seguiran les indicacions especificades en els informes emesos per la Subdirecció General de Medi Natural i Avaluació Ambiental. Abans del començament de les obres, es comprovarà la inexistència de nius o ventrades d'espècies protegides. Si n'hi ha, serà comunicat als agents mediambientals perquè disposen les actuacions necessàries per a la seua millor conservació.  
(8) Quant a l'execució i explotació, es respectarà el que s'indica en el Decret 7/2004, de 23 de gener, relatiu a la prevenció d'incendis. També es respectarà la zona de servitud dels vials identificats en el Pla de prevenció d'incendis de la demarcació de Requena.  
  
(9) No podran utilitzar-se herbicides, plaguicides, insecticides, rodenticides i altres productes químics que per les seues característiques provoquen alteracions en els sistemes vitals de la fauna. Tampoc s'hauran d'utilitzar en el procés de neteja dels mòduls fotovoltaics cap tipus de sabó, dissolvent o substància que puga contaminar el sòl o l'aqüífer.  
  
(10) En relació amb l'afecció dels camins ramaders ocasionada per la línia d'evacuació, s'obtindrà l'autorització d'ocupació temporal o concessió demanial, per a l'ocupació del sòl, de conformitat amb la Llei 3/2014, d'11 de juliol, de la Generalitat.  
(11) L'ús d'aigua de la planta quedarà condicionat al fet que es dispose de subministrament per una empresa autoritzada o concessió d'organisme de conca.  
(12) S'hauran d'implantar les mesures d'integració paisatgística que, si escau, establisca l'Ajuntament en l'informe d'estudi d'integració paisatgística, dins del procés de validació d'aquest per part de l'Ajuntament per a l'atorgament de la llicència d'obra municipal de conformitat amb l'informe emés en matèria de paisatge.  
(13) Es realitzarà el seguiment dels moviments de terra en el moment de l'execució de les obres i les mesures adoptades en l'estudi arqueològic. Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de l'òrgan competent en patrimoni cultural de manera immediata, i adoptar les mesures pertinents per a la protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
(14) S'hauran de complir les consideracions establides en l'estudi d'inundabilitat (instal·lació fora de zona inundable per a 500 anys de període de retorn, tanca permeable al pas de l'aigua, xarxa de drenatge interna i instal·lacions fora de zona de flux preferent). Així mateix, s'hauran de complir les mesures correctores respecte a la recàrrega d'aqüífers i per a mantindre unes condicions d'infiltració i drenatge semblants a les existents abans d'instal·lar la implantació del projecte solar, que s'especifiquen en l'informe de l'òrgan competent en gestió territorial.  
(15) S'haurà de respectar la zona de flux preferent dels barrancs presents al voltant de l'àmbit d'aplicació i, si escau, obtindre, abans de l'execució de l'obra, la preceptiva autorització de la Confederació Hidrogràfica del Xúquer per l'ocupació de les seues zones de policia, de conformitat amb l'article 9 del Reglament del domini públic hidràulic. Així mateix, es donarà compliment de les mesures reflectides en l'informe de l'esmentat organisme de conca, relatiu a l'afecció de la integritat dels llits, abocaments, etc.  
(16) D'acord amb l'informe emés en matèria d'agricultura i l'emés en matèria de medi natural, s'hauran de mantindre i respectar, en la mesura que siga possible, els murs de pedra i vegetació i crear noves infraestructures de bancals, per a conservar el sòl i la capa cultivable, minimitzar l'erosió i mantindre la biodiversitat.  
(17) En relació amb el soroll durant l'execució del projecte, caldrà ajustar-se al que es disposa en el Reial decret 212/2002, de 22 de febrer, pel qual es regulen les emissions sonores en l'entorn a causa de determinades màquines d'ús a l'aire lliure.  
(18) En el cas de la línia d'evacuació, en cas d'afecció a la forest d'utilitat pública, serà necessari obtindre les autoritzacions necessàries segons el Decret 98/1995, de 16 de maig, del Consell, pel qual s'aprova el reglament de la Llei 3/1993, de 9 de desembre, forestal de la Comunitat Valenciana, i la Llei 43/2003, de 21 de novembre, de forests.  
  
(19) Caldrà disposar de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, s'establiran zones de recollida de residus, i no es faran apilament en zones amb pendents elevats i perillositat d'inundació o incendi.  
(20) L'emissió de l'autorització administrativa de tancament definitiu de la central obligarà el promotor al desmantellament d'aquesta, en les condicions proposades en el pla de desmantellament de la instal·lació i de restauració del terreny i de l'entorn.  
iii) Condicions al pla de vigilància ambiental  
(21) Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
(22) Caldrà definir un pla de seguiment específic de l'avifauna durant la vida útil de la instal·lació. En concret, serà analitzat l'ús de l'espai per les aus rapaces i estepàries protegides presents en la zona.  
  
  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 24 de gener de 2023.- El director general de Qualitat i Educació Ambiental: Joan Piquer Huerga.»